Úradný vestník L 160 , 18/06/1981 S. 0021 - 0022

Fínske špeciálne vydanie: Kapitola 2 Zväzok 3 S. 0087

Španielske špeciálne vydanie: Kapitola 02 Zväzok 8 S. 0270

Švédske špeciálne vydanie: Kapitola 2 Zväzok 3 S. 0087

Portugalské špeciálne vydanie Kapitola 02 Zväzok 8 S. 0270



Nariadenie Komisie (EHS) č. 1620/81 z 15. júna 1981 o zatrieďovaní tovaru patriaceho do podpoložky 87.01 B Spoločného colného sadzobníka KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na nariadenie Rady (EHS) č. 97/69 zo 16. januára 1969 o opatreniach prijatých na jednotné uplatňovanie nomenklatúry Spoločného colného sadzobníka [1], naposledy zmenené a doplnené Aktom o pristúpení Grécka, a najmä na jeho článok 3, keďže, aby sa zabezpečilo jednotné uplatňovanie kombinovanej nomenklatúry Spoločného colného sadzobníka, musí sa prijať ustanovenie na zatrieďovanie samohybných strojov na lesnícke použitie, ktoré môžu byť vybavené rôznymi prídavnými zariadeniami umožňujúcimi, aby stroje vykonávali množstvo operácií s drevom, ako je zdvíhanie, manipulovanie, vyvážanie, posunovanie, nakladanie, vykladanie, odkôrňovanie a rezanie na dĺžku; keďže Spoločný colný sadzobník v prílohe k nariadeniu Rady (EHS) č. 950/68 [2], naposledy zmenenému a doplnenému nariadením (EHS) č. 853/81 [3], zahŕňa v položke č. 84.22 zdvíhacie, manipulačné, nakladacie a vykladacie zariadenia, v položke č. 84.23 hĺbiace, planírovacie a podobné strojné zariadenia na zemné práce, v položke 84.28 iné poľnohospodárske stroje a v položke č. 87.01 iné traktory ako traktory typu používaného na nástupištiach železničných staníc; keďže tieto položky sa týkajú zatrieďovania vyššie uvedených strojov; keďže v súlade s poznámkou č. 1 k 87. kapitole sa traktory na účely uvedenej kapitoly a najmä položky č. 87.01 považujú za dopravné prostriedky skonštruované hlavne na ťahanie alebo tlačenie iného dopravného prostriedku, zariadenia alebo nákladu; keďže hnacie základne tvoriace neoddeliteľnú časť stroja určeného na vykonávanie akýchkoľvek funkcií opísaných v položkách č. 84.22, 84.23 alebo 84.28, okrem ťahania alebo tlačenia, sú vylúčené z položky č. 87.01; keďže vyššie uvedené stroje, hoci schopné vykonávať činnosti podľa vybavenia prídavných zariadení, sú napriek tomu konštruované najmä na ťahanie a tlačenie nákladov (vyťatých stromov) a nemôžu sa preto zatriediť ako stroje určené výslovne na vykonávanie funkcií uvedených v položkách č. 84.22 alebo 84.23 alebo v tých, ktoré sú zahrnuté do položky č. 84.28; keďže stroje sa teda musia zatriediť do položky č. 87.01; keďže sú navrhnuté tak, aby vykonávali činnosti normálne vykonávané lesnými traktormi, musia preto byť zatrieďované do podpoložky 87.01 B; keďže opatrenia ustanovené v tomto nariadení sú v súlade so stanoviskom Výboru pre nomenklatúru Spoločného colného sadzobníka, PRIJALA TOTO NARIADENIE: Článok 1 Samohybné stroje pre lesnícke použitie, ktoré môžu byť vybavené rôznymi prídavnými zariadeniami umožňujúcimi, aby stroje vykonávali množstvo operácií s drevom, ako je zdvíhanie, manipulovanie, vyvážanie, posunovanie, nakladanie, vykladanie, odkôrňovanie a rezanie na dĺžku, sa zatriedia v Spoločnom colnom sadzobníku pod podpoložku: 87.01 Traktory a ťahače (okrem traktorov z položky 87.07), vybavené hnacím zariadením, navijakmi alebo kladkami alebo bez nich; B. Poľnohospodárske traktory (okrem traktorov riadených chodcom) a lesné traktory, kolesové. Článok 2 Toto nariadenie nadobúda účinnosť štyridsiaty druhý deň nasledujúci po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 15. júna 1981. Za Komisiu Karl-Heinz Narjes člen Komisie [1] Ú. v. ES L 14, 21.1.1969, s. 1. [2] Ú. v. ES L 172, 22.7.1968, s. 1. [3] Ú. v. ES L 90, 4.4.1981, s. 8. --------------------------------------------------